RUGBY WORD NOU TE PERD GESPEEL (Eikestadnuus, 1 Augustus 1980) Een van die sportsoorte wat vinnig besig is om veld te wen, is die perdesport, polocrosse. Polocrosse kan beskou word as ’n mengsel van rugby en tennis op die rug van ’n perd. Die spel, wat baie aan rugby herinner, word gespeel deur drie ruiters in elke span. Elke speler word toegerus met ’n raket met net ’n net aan die punt van die raket. Die doel van die spel is om die bal aan te gee en dan deur jou teenstanders se doelpale te gooi. Die doelpale is twee regoppale sonder ’n dwarslat. Mnr. Nico du Bois, oudheelagter van die Maties en lid van die WP-polocrosse-span, het vandeesweek in ’n onderhoud gesê dat die sport baie vernuf verg, want die bal word op volle vaart deur die ruiters aangegee en ook truuks soos ’n pypkan word op die rug van die perd gedoen. Die wedstryd word begin deur ’n lynstaan waaraan drie lede van elke span deelneem. Die skeidsregter (ook op ’n perd) gooi die bal by die lynstaan in. Twee skeidsregters, een aan elke kant, beheer die wedstryd. Die spel word op ’n veld wat effens groter as ’n rugbyveld is, gespeel. ’n Wedstryd bestaan uit agt dele (chukkas) van 8 min elk en elke speler neem aan vier chukkas deel. Daar is altesaam agt spelers in ’n span. Daar is reeds vyf klubs in die Wes-Kaap wat aan polocrosse deelneem.